Om læringsstrategier
Læringsstrategier kan ifølge Imsen defineres som «tanker og handlinger som fokuserer på hvordan en skal gå fram i læringsprosessen, og oppskrifter eller teknikker en kan benytte seg av for å lære bedre» (Imsen, 2014, s. 131). Underforstått krever det metakognitiv innsikt. Hensikten med læringsstrategier er å lette informasjonsbehandlingen slik at tilegnelsen av kunnskap og gjenkallingen blir bedre. Strategiene er rettet mot oppgaver som skal løses eller arbeid som skal utføres.
Læringsstrategier har ifølge Imsen en rekke teoretiske fundamenter, ulik grad av kompleksitet og fortoner seg ulikt ut fra hvilken skolefaglig kunnskap det dreier seg om, og hva som er målet for læringsinnsatsen. Disse ferdighetene er altså relevante i alle fag. Kompetanse i metakognisjon og bruk av læringsstrategier beskrives da også som fagovergripende kompetanser i den generelle delen av LK06 (Gamlem & Rogne, 2017, s. 16).
I den nye overordnete delen i fagfornyelsen blir læringstrategier også gitt en sentral betydning med et eget punkt 2.4 “Lære å lære”. Her står det at: “Skolen skal bidra til at elevene reflekterer over sin egen læring, forstår sine egne læringsprosesser og tilegner seg kunnskap på selvstendig vis.” Her operer man en bred forståelse av læringsstrategier som også ligner selvregulert læring. Videre sier læreplanen at “Når elevene forstår sine egne læringsprosesser og sin faglige utvikling, bidrar det til selvstendighet og mestringsfølelse. Opplæringen skal fremme elevenes motivasjon, holdninger og læringsstrategier, og legge grunnlaget for læring hele livet.
Læringsstrategier blir gjerne delt inn i flere ulike delbegreper. I denne boken vil vi skille mellom
- Memoreringsstrategier (repetisjonsstrategier).
- Elaboreringsstrategier.
- Organiseringsstrategier.
- Metakognisjon (overvåkningsstrategier).
- Kort video om læringsstrategier (1:58)
Kilder
Bidrag fra prosjektgruppe 3, 12 og 27.
Gamlem, S. M. & Rogne, W. M. (2017). Dybdelæring i skolen. Oslo: Pedlex.
Imsen, G. (2014). Elevens verden: Innføring i pedagogisk psykologi (5. utg.). Oslo: Universitetsforlaget.